Sähkötupakointi
Näyttelijä Selena Gomezin ääni muuttui vapetuksen takia
· Näyttelijä Selena Gomez kertoi sähkötupakoinnin muuttaneen hänen ääntään.
· Lääketieteen tohtori Maria Juusela pitää mahdollisena, että vapetus ärsyttää hengitysteitä.
· 34-vuotias Gomez on lopettanut nikotiinin käytön ja kehottaa muitakin välttämään sitä.

AMERIKKALAISNÄYTTELIJÄ Selena Gomez on kertonut Instagramissa, että sähkötupakointi eli vapettaminen on muuttanut hänen ääntään. Asiasta uutisoi myös BBC.
Gomez kertoi jo Instagramista poistuneella videolla vapettaneensa aiemmin paljon. Nyt näyttelijä on kuitenkin tyytyväinen siihen, että on kyennyt lopettamaan nikotiinin ja sähkötupakan käytön viimein kokonaan. Gomez puuskahti videolla nikotiininkäytön lopettamisen olleen hyvin vaikeaa.
34-vuotias Gomez ei suosittele vapetusta muillekaan ja toivoo pysyvänsä itse jatkossakin erossa nikotiinista.
Tiedossa ei ole, kuinka pitkään näyttelijä vapetti.
”Se ei ole sen arvoista. Se on niin tyhmää, ja se on muuttanut ääntäni.”
IHMISEN puheäänen madaltuminen iän myötä on normaalia, mutta moni Gomezin fani on väittänyt sosiaalisessa mediassa näyttelijän äänen käheytyneen ja mataloituneen viime vuosina entisestään.

Viikonloppuna julkaistulla videolla näyttelijä sanoi, ettei hän voi vaikuttaa siihen, miltä nykyään kuulostaa. Jos ihmiset eivät halua kuunnella häntä, heidän ei sitä Gomezin mukaan tarvitse tehdä.
Elokuvajulkaisu Varietyn mukaan näyttelijän äänen muuttumisen huomanneet fanit ovat kyselleet aiheesta Gomezilta. Gomez ei maininnut sähkötupakointia vielä viime joulukuussa, kun ihmiset tivasivat häneltä Instagram-livessä selityksiä muuttuneeseen ääneen.
BBC:n mukaan Gomezin fanit ovat myös julkaisseet Youtubessa videoita, joissa he vertailevat laulajan puheääntä eri vuosina.
”On itsestään selvää, että ylähengitysteihin saattaa tulla turvotusta, tulehdusta ja muita muutoksia.”
LÄÄKETIETEEN tohtori ja erikoislääkäri Maria Juusela ei ole yllättynyt Gomezin äänen muuttumisesta vapetuksen ja nikotiinin myötä. Juusela on myös DAT Lääkärit tupakkaa ja nikotiinia vastaan -asiantuntijaverkoston puheenjohtaja.

”Se on ihan mahdollista.”
Sähkötupakan eli vapen kuuma vesihöyry kulkee hengitysteihin ja vaikuttaa siten esimerkiksi äänihuuliin ja keuhkoihin. Juuselan mukaan voi ottaa itsestäänselvyytenä sen, että nikotiinia ja muita aktiivisia aineita sisältävä vapehöyry ärsyttää niin ala- kuin ylähengitysteitäkin.
Juuselan mukaan riippuu ihmisestä, miten ääni vapetuksen myötä voi muuttua. Puhetyön ammattilaiset, kuten näyttelijät, saattavat olla erityisen herkkiä ja huomata muutokset.
Juuselasta on selvää, että vapetus vaikuttaa ihmisen rakenteisiin ja normaaliin toimintaan. Monilla vapettajilla saattaa olla esimerkiksi pitkäaikaista keuhkoputkien ärsytystä. Jos nenän ja nielun alueella on tulehdusta, ääni voi painua ja äänihuuliin voi tulehduksen pitkittyessä tulla rakenteellisiakin muutoksia.
”Yksilöllisiä eroja saattaa olla, mutta on itsestään selvää, että ylähengitysteihin saattaa tulla inflammaatiota eli turvotusta, tulehdusta ja muita muutoksia.”
GOMEZ on ollut julkisuudessa avoin terveysasioistaan, kertoo The Los Angeles Times. Näyttelijä sairastaa lupusta, toiselta nimeltään punahukkaa. Aiemmin Gomez on vihjaillut autoimmuunitaudin vaikuttaneen hänen ääneensä.
Viime joulukuussa fanit kysyivät Gomezilta Instagram-livessä tämän muuttuneesta äänestä. Näyttelijä vastasi lyhyesti, että hänen kurkkunsa turpoaa oudosti silloin tällöin.
Gomezille tehtiin myös munuaisensiirto vuonna 2017.
BBC:n mukaan monet fanit ovatkin kritisoineet jo muutenkin terveyshuolista kärsineen tähden nyt ilmi tullutta ahkeraa nikotiininkäyttöä. Sosiaalisessa mediassa moni fani myös kannustaa näyttelijää tämän yrityksessä pysyä erossa sähkötupakasta ja nikotiinista.
Jo teini-ikäisenä maailmanmaineeseen noussut Selena Gomez on viime vuosina näytellyt muun muassa Only Murders in the Building -sarjassa konkarikoomikoiden Steve Martinin ja Martin Shortin rinnalla. Hänet tunnetaan myös menestyneenä poplaulajana.

